Barnard Elliott Bee Jr. (Charleston, Dél-Karolina, 1824. február 8. – Manassas, Virginia, 1861. július 22.) az Amerikai Egyesült Államok hivatásos tisztje volt, aki 1861-ben az ország kettészakadásakor átlépett az Amerikai Konföderációs Államok hadseregébe és harcolt az amerikai polgárháborúban. 1861. július 22-én a Bull Run-i csatában halálos sebesülést szenvedett és így az első elesett tábornokok egyike lett. A csatában régi barátja "Shanks" Evans csapatainak segítségére sietett és feltartóztatta a konföderációs haderő balszárnyára csapást mérni igyekvő uniós csapatokat. Noha megállítani nem sikerült a rohamot, a helytállás időt biztosított Joseph E. Johnston és P. G. T. Beauregard tábornagyoknak, hogy a szorongatott balszárny segítségére siethessenek és később döntő ellentámadást indíthassanak. Bee az ellentámadás során kibontakozó küzdelemben esett el. A csata folyamán Thomas J. Jackson dandártábornokra tett megjegyzése inspirálta annak Kőfal (Stonewall) becenevét.